Sigurd Evensmo

Sigurd Mikal Evensmo (født 14. februar 1912 på Hamar, død 17. oktober 1978 i Oslo) var en norsk forfatter, journalist og motstandsmann under andre verdenskrig.

Liv og virke 
I ungdomsåra var han aktiv for Clarté og i kontakt med Mot Dag, men han meldte seg inn i AUF og arbeidet aktivt der. I 1931 ble han den første leder av Aust-Agder Arbeideridrettskrets, men overlot det vervet etter ett år til Olav Knutsen. Han begynte som journalistlærling i Hamar Arbeiderblad og fortsatte siden som journalist i flere ulike arbeideraviser, blant annet Tiden i Arendal, Fremtiden i Drammen og på Arbeidernes pressekontor, nå Avisenes Nyhetsbyrå i Oslo, og i 1939 begynte han i Arbeiderbladet. 

Under krigen var Evensmo aktivt med i motstandsarbeidet. Han skrev i den illegale avisen Bulletinen, noe som førte til at han måtte gå i dekning og forsøke å flykte fra Norge i 1942. Evenmos forsøk på flukt skulle foregå fra Ålesund MK «Viggo», men ble avslørt av medlemmer fra Rinnanbanden. De 18 andre som ble tatt til fange, ble henrettet på Trandum mens Evensmo ved en misforståelse ikke ble henrettet. Han ble sluppet fri og gikk i dekning resten av krigen. Anne Marie Breien påvirket Siegfrid Wolfgang Fehmer til å løslate Evensmo.

29. mai 1945 protesterte Evensmo i Arbeiderbladet mot snauklipping og andre overgrep mot tyskerjenter. «Deres holdning er fordømt av alle som uverdig...La oss være helt sikre på at vi ikke sitter i glasshus når vi skal til med steinene.»

Høsten 1945 besøkte han Fehmers kone Anni i Wiesbaden. Hun hadde hørt at mannen var hengt, men Evensmo forsikret henne at Fehmer var i live og satt i fengsel i Oslo. Anni fant frem fotoalbum og fortalte om sitt ekteskap.

I romanen Oppbrudd etter midnatt gis en skildring av Fehmer og Anne Marie Breien, omdøpt til «Egon» og «Ingierd». Ingierd får den tyske politioffiseren til å slippe faren hennes ut av fangenskap, og sier til en venn i motstandsbevegelsen: «Jeg trodde Egon hadde sluppet ham ut for min skyld. Da Egon ringte til meg og fortalte det, var han kort og kald, men han ringte, og da han skar av med en gang, var det fordi han ikke ville jeg skulle takke ham...Så kom Egon til meg, og han kom stadig oftere...Når han spurte: Ville De slåss mot oss hvis De visste at Russland og kommunismen kommer til å herske når vi har tapt? - så måtte jeg svare nei - da ville jeg ikke slåss mot tyskerne. Han så det jo slik! Og da måtte han slåss som han gjorde, og som vi ville slåss om vi hadde trodd som han.»

Fra 1953 var han sentral i redaksjonen i avisen Orientering. I periodene 1953–59 og 1961–63 sto han som redaktør. 

Han var filmkronikør i NRK fra 1948 til 1962.

Før krigen hadde han fått gitt ut et skuespill, Konflikt i 1934. Den første romanen hans kom ut i 1945, Englandsfarere. Handlingen i boka hadde bakgrunn i Evensmos egne erfaringer fra krigen. Romantrilogien Grenseland (1947), Flaggermusene (1949) og Hjemover (1951) er et hovedverk i norsk etterkrigslitteratur, en sosial og psykologisk skildring av brytningene mellom lands- og bymiljø og av en ung, intellektuell arbeidergutts utvikling i mellomkrigstida. Evensmo fikk Kritikerprisen for bøkene, og på slutten av 1970-årene dannet trilogien grunnlag for fjernsynsserien Grenseland. Romanene Gåten fra år null, Femten døgn med Gordona og Miraklet på Blindern kan alle katalogiseres som science fiction, og Evensmo var blant de første som skrev i denne sjangeren i Norge. Han skrev også manus til filmer som Line, basert på Axel Jensens roman, og Bare et liv – Historien om Fridtjof Nansen.

Verk

Bøker 
 1945 Englandsfarere, roman (Gyldendal, Oslo)
 1946 Dokumenter fra ruinene - Gestaporapporter til Göring funnet og lagt frem av norske journalister, skrevet sammen med Eilert Eriksen (Gyldendal, Oslo)
 1946 Oppbrudd etter midnatt, roman (Gyldendal, Oslo)
 1947 Grenseland, roman (Gyldendal, Oslo)
 1949 Flaggermusene, roman (Gyldendal, Oslo)
 1951 Hjemover, roman (Gyldendal, Oslo)
 1954 Glassveggen, novellesamling (Gyldendal, Oslo)
 1955 Trollspeilet: streiftokt i film (Gyldendal, Oslo)
 1956 Østenfor vest og vestenfor øst: Jugoslavia under Tito (Gyldendal, Oslo)
 1956 Gåten fra år null, roman (Gyldendal, Oslo)
 1962 Femten døgn med Gordona, roman (Gyldendal, Oslo)
 1964 Feider og finter, kåseri og epistlar (Gyldendal, Oslo)
 1966 Miraklet på Blindern, roman (Gyldendal, Oslo)
 1967 Det store tivoli: film og kino i Norge gjennom 70 år (Gyldendal, Oslo)
 1968 Norske forfattere i krig og fred: Den Norske forfatterforening 1940-1968: utgitt til 75-års jubileet 15. november 1968, skrevet sammen med Alex Brinchmann (Gyldendal, Oslo)
 1969 Vold i filmene: ett års kinoprogrammer i Norge og noen perspektiver (Gyldendal, Oslo)
 1970 Observasjoner, essaysamling (Gyldendal, Oslo)
 1971 Den nakne sannheten: sex i filmene (Gyldendal, Oslo)
 1974 Gyldendal og gyldendøler (Gyldendal, Oslo)
 1976 Inn i din tid (Gyldendal, Oslo)
 1978 Ut i kulda (Gyldendal, Oslo)

Dramatikk 
 1934 Konflikt, skuespill (Tiden, Oslo)
 1952 Fredsprisen, hørespill sendt av NRK Radioteatret 16. oktober 1952
 1981 Stengetid, skuespill (Noregs Boklag, Oslo)

Priser og utmerkelser 
 1951 – Kritikerprisen for romantrilogien Grenseland, Flaggermusene og Hjemover
 1973 – Aamot-statuetten
 1976 – Gyldendals legat
 1977 – Nominert til Nordisk råds litteraturpris for romanen Inn i din tid

Biografier 
 Stian Bromark og Halvor Finess Tretvoll: Sigurd Evensmo – Alene blant de mange (2009) Cappelen Damm.
 Helge Eriksen: Sigurd Evensmo – sosialist og individualist. En undersøkelse av utviklingslinjer i Sigurd Evensmos forfatterskap sett på bakgrunn av historiske og biografiske forutsetninger. (Hovedoppgave ved UiO, 1974) (Forfatteren bruker i dag navnet Helge Eriksen Bugge)

Referanser

Eksterne lenker 
 
  Digitaliserte bøker av Evensmo hos Nasjonalbiblioteket.
  NRK: Lydfil med Sigurd Evensmo
  SNL – «Sigurd Evensmo»
  Politiske taler av Sigurd Evensmo, virksommeord.uib.no

Norske romanforfattere
Norske journalister
Journalister i Dagsavisen eller forløpere
Journalister i norske lokalaviser
Norske journalister under andre verdenskrig
Personer fra englandsfarten 1940–1945
Vinnere av Kritikerprisen
Vinnere av Gyldendals legat
Medlemmer av Mot Dag
Personer fra Hamar kommune
Norske filmkritikere
Nordmenn fra andre verdenskrig